b'\n_START_ARTICLE_\nSenjska katedrala\n_START_PARAGRAPH_\nSenjska katedrala smatra se jednim od najzna\xc4\x8dajnijim kulturnim spomenikom u Senju i Gospi\xc4\x87ko-senjskoj biskupiji, gdje ima ulogu konkatedrale.\n_START_SECTION_\nPovijest\n_START_PARAGRAPH_\nPovijest katedrale ve\xc5\xbee se uz povijest biv\xc5\xa1e Senjske biskupije. Naime, godine 1169. dovr\xc5\xa1ena je gradnja ove katedrale, a u povijesnim spisima se tada i prvi puta spominje zasebna biskupija na podru\xc4\x8dju Senja. Tako\xc4\x91er se tada javlja i ime prvog senjskog biskupa Mireja, koji je bio prvi u nizu biskupa koji su imali sredi\xc5\xa1te u Senju sve do 1969. kada se biskupija dolazi pod upravu Rije\xc4\x8dke nadbiskupije. Za katedralu tada\xc5\xa1nje senjske biskupije, uzeta je mjesna crkva koja je posve\xc4\x87ena Uznesenju Bla\xc5\xbeene Djevice Marije, no zbog potrebe biskupije pro\xc5\xa1irena je. Smatra se da je crkva sagra\xc4\x91ena na temeljima ranokr\xc5\xa1\xc4\x87anske bazilike iz 4. ili 5. stolje\xc4\x87a._NEWLINE_Smatra se da je crkva sagra\xc4\x91ena oko 1000., zbog toga \xc5\xa1to je prilikom restauriranja zvonika, na njemu prona\xc4\x91ena upisana ta godina pa se pretpostavilo da su i zvonik i sama crkva sagra\xc4\x91eni na prijelazu stolje\xc4\x87a. Tijekom borba izme\xc4\x91u stanovnika Senja i Tatara 1239. katedrala je te\xc5\xa1ko stradala, a najvi\xc5\xa1e pro\xc4\x8delja. Obnova je ubrzo po\xc4\x8dela iz temelja, a za vrijeme biskupa Filipa 1248. godine papa Inocent IV. daje dozvolu za slu\xc5\xbeenje mise na staroslavenskom jeziku i na glagoljici. Obnova je trajala do 1250. kada je katedrala zaprimila romani\xc4\x8dki izgled s jednom la\xc4\x91om.  Iz tog vremena mo\xc5\xbee se spomenuti kako je pro\xc4\x8delje bilo ukra\xc5\xa1eno, pod utjeajem sjevernojadranskog graditeljstva, razni lukovi i ni\xc5\xa1e od opeke._NEWLINE_Tijekom 15. stolje\xc4\x87a, za vrijeme biskupa Andrije iz Modene, katedrala je dobila sakristiju \xc5\xa1to je napisano iznad vrata same sakristije, a tijekom 18. stolje\xc4\x87a katedrala se pro\xc5\xa1irila s dvije bo\xc4\x8dne la\xc4\x91e. Najprije je biskup Bedekovi\xc4\x87 (1704.-1709.) pro\xc5\xa1irio sveti\xc5\xa1te, a biskup Ratkaj pro\xc5\xa1irio la\xc4\x91e i dodao zidove koji vi\xc5\xa1e nisu nosili svod katedrale. Obnova katedrale u tom razdoblju, zavr\xc5\xa1ila je 1717. kada je i blagoslovljena. No biskup Benzoni nije bio zadovoljan te je sru\xc5\xa1io la\xc4\x91e i stavio novu s oltarima u njima, koji su posve\xc4\x87eni Svetoj Ani, Svetom Franji Ksaverskom, Srca Isusova te Svetog Kri\xc5\xbea. Za vrijeme biskupa Je\xc5\xbei\xc4\x87a, katedrala je kona\xc4\x8dno dobila svoj trobrodni izgled, a veliki dobrinos obnove dao je biskup Mirko O\xc5\xbeegovi\xc4\x87 koji katedrali daje neobarokni izgled unutra\xc5\xa1njosti. Za vrijeme Drugog svjetskog rata, katedrala je te\xc5\xa1ko o\xc5\xa1te\xc4\x87ena da bi s tijekom cijelog 20. stolje\xc4\x87a pa do danas obnavljala.'